Vi inviterer serveringssteder i Oslo og omegn til å bli med i en studie som undersøker om luftrensere bidrar til mindre smitte av korona, forkjølelse og andre luftveissykdommer. Er det slik at luftrensere kan bidra til mindre smitte i lufta blant de ansatte ved serveringssteder? På denne siden finner du informasjon om studien.
Vi vil primært undersøke i hvilken grad luftrensere påvirker sannsynligheten for å få Covid-19 eller andre virus og bakterier som gir luftveisinfeksjon.
Studien gjennomføres av Senter for forskning på epidemitiltak (CEIR) ved Folkehelseinstituttet i samarbeid med SINTEF. Vi ønsker å undersøke om luftrensere plassert på serveringssteder reduserer spredning av luftveissmitte hos de ansatte ved serveringsstedene.
I luftrenserstudien ønsker vi å rekruttere 1000 ansatte, hovedsakelig i Oslo, men også i andre deler av landet, for å gjennomføre et randomisert forsøk. Det betyr at serveringsstedene tilfeldig deles inn i to grupper. Den ene gruppen får utplassert luftrensere med HEPA filter, den andre får ikke det. Studieperioden varer i 14 uker, og vi vil sette i gang vinter 2022-2023.
Serveringssteder som kan delta i studien er restauranter, barer og kafeer som har ansatte som er i direkte kontakt med gjester. Stedene må ha nok ansatte til å dekke tre fulltidsstillinger. De ansatte ved serveringsstedene blir på forhånd spurt om de ønsker å delta i studien. Det er frivillig å være deltaker i denne studien, og vi vil kun hente informasjon fra de som har samtykket til dette. Deltakelse innebærer å samtykke til å svare på et spørreskjema før- og etter studieperioden, samt symptomspørsmål én gang i uken i studieperioden. I tillegg spør vi om tillatelse fra deltakerne å hente ut antall arbeidsdager og sykefravær i studieperioden, fra daglige leder.
Hvis det i løpet av studien kommer endringer i nasjonale eller lokale anbefalinger eller forskrifter om nedstengninger som er i strid med innholdet i forsøket, vil studien avbrytes.
Det er en forutsetning for gjennomføring av studien at deltakelse er frivillig, og at ansatte ikke opplever et press fra arbeidsgiver eller andre til å delta. Invitasjon til å delta i studien vil gå direkte fra prosjektgruppen til de ansatte. På forhånd skal de ansatte ha fått mulighet til å reservere seg mot å bli kontaktet av oss, via personalledelsen på sin arbeidsplass. Hver enkelt deltager blir selv bedt om å vurdere om de kan delta.
Anonymiserte resultater av studien publiseres i et vitenskapelig tidsskrift. Resultatene kan bli publisert i rapport fra Folkehelseinstituttet, samt på våre nettsider.
Ønsker du å melde på ditt serveringssted som deltakende restaurant, bar, kafé eller klubb? Se denne siden for påmelding.
Er du ansatt i bransjen? Vurderer du å bli, eller er du deltaker i luftrenserstudien? Se denne siden for informasjon til deg.